Izvor: Tanjug/Tanja Valič

Izbori će biti najverovatnije 24. aprila, rekao je premijer Aleksadar Vučić gostujući na RTS. On je dodao da će Vlada, prema proceduri, da uputi za dva dana pismo sa obrazloženjem predsedniku Nikoliću i Skupštini, nakon čega sledi raspisivanje izbora.

Mislim da sam za ova 22 meseca, koliko sam premijer, uradio veliku stvar za Srbiju. Ne postoji problem koji našu zemlju nije zadesio - bilo je nestabilnosti u regionu, i u svetu, kriza u Ukrajini, imali smo poplave, rekao je Vučić.

On je dodao da je uprkos tome, Vlada Srbije uspela da zemlju koja je imala ogroman deficit, izvuče iz bankrotstva, da je izvuče iz recesije.

Uspeli smo za to vreme da penzije, koje nisu ni dobre, ni velike, budu veće nego ikada, naveo je.

"Uspeli smo da zadržimo stabilnost u zemlji, iako je svuda u regionu bilo suzavca i kamenja", kaže Vučić.

Istakao je da je Vlada uspela da spreči ulazak Kosova u Unesko, kao i da "nas ne proglase genocidnim narodom". Kosovo su priznale samo dve zemlje u mom mandatu, podvukao je.

Hoću da građanima postavimo jasne ciljeve, da pokažemo koji nam je put u budućnost, rekao je premijer Srbije govoreći o predstojećim izborima.

Svi smo bili zajedno i zato smo uspevali, rekao je Vučić. On je dodao da je posebno zahvalan penzionerima, koji su "podneli najveći teret". "Samo tako ujedinjeni smo mogli da postignemo rezultate".

Naš cilj je da pokažemo koji nam je put u budućnost, ako to ne uradimo,uništićemo ono za šta su se ljudi žrtvovali, a ljudi su se žrtvovali zato što znaju šta je potrebno, rekao je.

"Ko god bude bio premijer moraće teške korake da preduzima, a ne da se dodvorava", istakao je Vučić.

Rekao je da je došlo do smanjenja penzija, da je penzionerima zahvalan zbog razumevanja, a dodao je da "u januaru imamo najviše plate u istoriji".

"Želim evropski standard u Srbiji za četiri godine"

Za četiri godine želim evropski standard u Srbiji, kazao je premijer i dodao da je "Srbija najgori period prošla".

Lider SNS je rekao da ne želi da pravi "bilo kakve kompromise zarad vlasti, političke ili bilo kakve".

Ne pada mi na pamet da sarađujem s desničarskim strankama koje kažu da ne idemo na evropski put, ili sa onima koji kažu da treba da uvedemo sankcije Rusiji, naveo je.

Rekao je da se ne bavi stranačkim pitanjima trenutno, i da se ne bavi sitnim partijskim razmiricama, ali da je razumeo neke poruke prethodnih dana i meseci.

Istakao je da naprednjacima socijalisti ni u ovoj Vladi nisu bili potrebni, ali da je on želeo da oni budu tu i da Srbija bude ujedinjena. O eventualnoj saradnji sa SPS ima vremena da se govori, dodao je.

"Da vodim Vladu koja će biti podeljena na neke tri ili četiri liste, da skrpimo većinu - ne pada mi napamet", rekao je Vučić. Dodao je da, ipak, očekuje dobar rezultat. Kako je naveo, moguće je da će biti kažnjen zbog oštrih rezova koje je učinio, ali je i dodao da bi i ponovo isto uradio.

Svetska banka, EBRD i MMF su pohvalili Vladu Srbije zbog reformi, naglasio je. Postoje ljudi koji me ne vole, koji me psuju, ali koji poštuju ono što radim, kaže Vučić.

Ponovio je da je i ranije govorio da ne želi da se drži za fotelju.

Strašno je važno da pokažemo penzionerima da smo zahvalni za ono što su preživeli, vratio se ponovo na tu temu Vučić. "Najveći teret su penzioneri podneli i za to sam im užasno zahvalan".

"Ne možeš da otvoriš frižider, a da ne iskoči Vučić"

Vučić je rekao da zna da mu neki zameraju što se previše pojavljuje na televiziji.

"Kao što kažu klinci: Ne možeš da otvoriš frižider, a da ne iskoči Vučić... Ali to je bila moja namera i želja da najmarljivije radim svoj posao... Otvorio sam 27 fabrika za ovo vreme", kazao je.

On je spomenuo da je država mnogo uradila da bi se otvorio Geoks, i dodao da su dali velike subvencije. "Mislim da smo dali 19 miliona evra za Geoks, ne znam tačno".

Otišao sam i dalje od Dinkića, priznao je Vučić, govoreći o politici subvencionisanja koju javnost naročito kritikuje. Naveo je "da se drugačije ne može", kako investitori ne bi otišli u Makedoniju.

"JAT je dugovao Srbiji 700 miliona evra, i najveći deo toga smo oprostili... Samo recite od čega i kako to da naplatimo", kaže Vučić.

Govoreći o poljoprivredi, kaže da je tačno da su subvencije manje, ali da država želi da da novac onima koji će da investiraju u poljoprivredu, a ne "nekim tajkunima"... Naći ćemo rešenje da srpskim seljacima podignemo subvencije, ali srpski poljoprivrednik treba da snažnije razmišlja o budućnosti, da e zavisi od suše, već da na primer razmišlja o mašinama za navodnjavanje, dodaje.

Svi štrajkuju, nemam problem sa tim, sve primam u Vladu, evo sada razgovaramo sa radnicima FAP-a, rekao je Vučić. "Ja sam imao preko 60 sastanaka za taj FAP, problem je što mi tražimo garancije, ako ih dobijemo - imamo posebnog partnera, ako ne - tražimo drugog... Radnicima FAP-a isplaćivali smo plate i bez rezultata, dobro - kasnile su devet meseci... Nasledili smo ruinu, zarđale mašine, radnike koje ne rade... Kao i Železaru... Nasledili smo gotovo zaključanu fabriku, sa dugovima... Svakoga dana se borimo za tu fabriku". On je naveo da kompanija zainteresovana za FAP traži subvencije od 30 miliona dolara. Podsetimo, ranije je saopšteno da se pregovori vode sa finskom kompanijom SISU.

Vučić je, komentarišući stanje u FAP-u, dodao da je slično bilo sa Ikarbusom, ali da je "ova Vlada digla tu fabriku". "Mi smo uradili to da damo posao srpskim radnicima i firmi", rekao je Vučić dodajući da je prethodna vlast uzimala autobuse iz Poljske.

Đinđić je svojevremeno govorio: ko god gura kamen uzbrdo, postoji bar 50 njih koji će da navijaju za kamen, rekao je Vučić.

Ne postoji fabrika, ne postoji selo koje ne znam, naveo je.

Govoreći o Železari, rekao je "da je to lako rešiti ne bi Amerikanci to ostavili za dolar".

Kazao je da je problem u ceni čelika, i da je EU do sada pomagala, i da veruje da će pomagati i ubuduće. Kineski partner će da dođe, za dva dana je tender za Železaru, rekao je da Vučić dodajući da se nada će se naći rešenje. Naglasio je da su radnici Železare do sada dobijali punu platu. "Žilavo se borimo za Železaru i RTB Bor", tvrdi premijer.

On je rekao da se nada da Fijat neće otići iz Srbije, i dodao je da rade najviše što mogu kad je u pitanju ta fabrika. Srbija je dala ubedljivo najviše kad je u pitanju Fijat, dodao je. Ocenio je da bi značajan signal za Fijat bio izvoz na azijsko tržište, a da je ministar Ljajić zbog toga išao u Kazahstan.

O javnim preduzećima, migrantima, Šešelju, EU...



Potrebno je da pokažemo da hoćemo da idemo napred, da idemo u Evropu, da hoćemo bolje obrazovanje, da žene imaju veća prava, da imamo bolje pravosuđe, da hoćemo evropski standard, dodao je Vučić.

Vlada Srbije sprovodi ozbiljne reforme u javnim preduzećima, tvrdi premijer. "Usvojen je finansijski plan za Srbijagas... Reforme su u toku", kaže Vučić.

"Potreban je manji i efikasniji javni sektor, ali kad god to kažemo, neki iskoče i kažu: Ej, pa vi hoćete da otpustite te ljude", dodao je. Da, mi ćemo to da sprovedemo, ali hoćemo da nađemo za te ljude najbolje rešenje, kaže Vučić. On dodaje da je najveći problem, kad je u pitanju EPS, visina otpremnina koja se traži.

Autoputevi će nam svi biti gotovi za godinu i dva meseca, tvrdi premijer.

Toliko sam ponosan na to koliko smo puteva izgradili i svako će da kaže da je to uradila ova Vlada, i baš me briga što ćete da vičete: "Vučiću p***ru", "Vučiću, magarče", kazao je premijer.

Na pitanje šta da li će lider radikala Vojislav Šešelj biti izručen Haškom tribunalu, premijer je izjavio da će se "voditi brigom o građanima Srbije" i da će voditi računa o poštovanju zakona. "U skladu s tim ću da se ponašam i u slučaju Vojislava Šešelja".

Premijer je rekao da je ranije uputio neke zahteve Haškom tribunalu, ali da u odgovoru Teodora Merona na njih nije video zašto Zdravko Tolimir nije pušten na slobodu. "To je ključno pitanje, iako smo poslali garancije, čovek je u teškom stanju bio, čovek je mrtav... I to je samo poslednji primer".

Srbija neće imati velikih problema zbog migrantske krize, tvrdi premijer. Što se tiče cele teritorije Srbije, uključujući i Kosovo, sasvim sam siguran da neće biti velikih problema i Srbija neće biti sabirni centar za migrante, to tvrde oni koji prave teorije zavere, naveo je.

"Nikad nisam imao idolopoklonički odnos prema EU, nemam ga ni danas, ali smatram da je EU tip društva kojem težimo... Za nas je važno da budemo na evropskom putu zbog investicija, zbog toga što 65 odsto izvoza ide u EU, što najveći broj onih koji zapošljavaju ljude u Srbiji dolazi iz EU", rekao je.

"Moramo da budemo odgovorni, politika nije šala ni igra, država nije šala, država nije igra, Srbija nije šala, Srbija nije igra", rekao je.

Ja neću da lažem nikog u Srbiji, kaže Vučić dodajući da postoje oni koji će da lažu svoju decu da neće da nas napuste firme iz EU. "Moramo da budemo svesni (te) opasnosti".

"Nema potrebe za referendumom za NATO"

Govoreći o temi NATO, ponovio je da Srbija neće u Alijansu, i da ostaje vojno neutralna, a da je nedavni sporazum "nešto najbolje što su mogli da urade za zemlju".

Reč je o tehničkom sporazumu koji je prepisan iz 2006. koji su potpisali veliki rodoljubi koji bi da vrate Srbiju unazad, kazao je.

Taj sporazum, kako je rekao, podrazumeva i da "NATO snage mogu da prolaze preko Srbije, isto kao što NATO snage idu preko Rusije kad idu u Avganistan".

Srbija, kako je rekao, nije izrazila želju da uđe u NATO, a da situacija takođe nije ista kao što je bila u Crnoj Gori, i da zato nema potrebe za referendumom.

Kaže da je cela afera dovela do podela u javnosti - ko je za Rusiju, ko je za NATO.

Komentarišući stanje u pravosuđu, rekao je da ima problema sa presudama. Ja poštujem sudije, ali nam efikasnost nedostaje, moram da primetim, rekao je. Tajkuni više ne vode Srbiju, ali nisam zadovoljan što nema presuda, kaže premijer.

On je rekao da je zadovoljan radom Siniše Malog, da je on, prema njegovom mišljenju, najbolji gradonačelnik Beograda, i da je uspeo dug Grada da smanji sa milijardu i 150 miliona evra na 900 miliona.

Na pitanje da da li mu je zasmetalo prisustvo gradonačelnika na proslavi Delte, rekao je da nije, da je on po svojoj dužnosti trebalo da bude tamo, da je tamo bio gradonačelnik Ljubljane i da je bilo reči o poslu vrednom 200 miliona evra. Međutim, naveo je da mu je, ipak, malo zasmetala "relativna bliskost, koju je video za tim stolom", zajedničko ispijanje viskija. Dodao je da je to i rekao Siniši Malom.

"Pomogli smo KK Partizan, FK Crvena zvezda dobija pet puta više od rivala"

Tri godine ćutim i ne odgovaram ljudima iz Partizana koji govore "ne da nam to Vučić"... Ja sam Zvezdaš, ne krijem to, uvek sam bio sumnjičav kad ljudi to kriju, ali ja sam besan na rukovodstvo KK Partizan, kaže premijer.

"Više je pomogla država i Aleksandar Vučić KK Partizan nego što je KK Zvezda... Pitajte Danilovića i Berića... Ali, lakše je da se kaže: Vučić je kriv, da se čuje Vučiću p***ru, nego "Uprava, napolje"", rekao je Vučić.

S druge strane, navodi da FK Zvezda dobija pet puta više od Partizana. A kad izgube od Partizana onda kažu - to Vučić namestio da bude zadovoljna druga strana pred izbore, dodaje.

Na kraju gostovanja, Vučić je građanima Srbije poželeo demokratske i fer izbore.